ЗАПИСНИК СА САСТАНКА У ВЕЗИ ПОСЕБНОГ КОЛЕКТИВНОГ УГОВОРА ЗА ДРЖАВНЕ ОРГАНЕ
Дана 28. марта 2023. године са почетком у 13:00 часова у Министарству државне управе и локалне самоуправе одржан је састанак поводом колективних преговора у вези Посебног колективног уговора за државне органе.
Састанку су присуствовали:
Представници Mинистарства државне управе и локалне самоуправе: Ивана Милинковић, шеф Одсека за систем радних односа, Јелена Љубинковић, руководилац Групе за радне односе, Гордана Пођанин, шеф Одсека за плате и каталогизацију радних места, Саша Могић, Марија Пилиповић, Анита Владисављевић и Ема Божовић;
Представници Министарства правде: Весна Ковачевић и Виолета Пешић;
Представница Министарства за рад, запошљавање, борачка и социјална питања: Драгана Краљ;
Представница Министарства финансија: Дуња Ившан;
Представници Синдиката правосуђа Србије: Слађанка Милошевић и Андреја Јанковић;
Представници Синдиката организација правoсудних органа Србије (СОПОС): Виолета Марковић и Небојша Максић;
Представници Синдиката управе Србије: Марко Јанковић и Владан Левајац.
У складу са договором са претходног састанка, представница СОПОС-а доставила је формулацију нове тачке 18) у члану 16. став 1. ПКУ, према којој би запослени имао право на „плаћено одсуство до 5 радних дана у току калeндарске године и то за обављање здравствених прегледа или контрола код лекара специјалисте, као и за вршење медицинских анализа“, имајући у виду да  се често дешава у пракси да запосленима затреба један радни дан  за обављање здравствених услуга. Уз захтев за предложено плаћено одсуство запослени би доставио доказ о постојању правног основа за коришћење плаћеног одусуства и то упут код лекара специјалисте или упут за вршење медицинских анализа.

Састанак је започет разматрањем предлога за измене и допуне Уговора, које је Министарству државне управе и локалне самоуправе доставио Синдикат управе Србије, а који нису разматрани на претходном састанку.
Синдикат управе Србије предложио је додавање новог члана 39а, којим се уређује додатак за сменски рад, поводом чега је  представница МДУЛС-а истакла да Законом о платама државних службеника и намештеника није прописан наведени додатак. Представница МФ истакла је да је према oдлуци o радном времену (Решењe o организацији рада у сменама и распореду радног времена у Управи за заједничке послове републичких органа) утврђено да је рад у сменама вреднован у коефицијенту. Представница Синдиката правосуђа истакла је да у правосуђу сменски рад није вреднован у оквиру коефицијента и да је у Правосудној стражи у Кикинди исплаћиван сменски рад (може да провери основ за исплату). Представница Министарства за рад (МИНРЗС) указала је да је Законом о раду прописан рад у сменама, али не и висина увећања плате у случају да је рад организован у сменама и да Закон о раду не може да буде основ за исплату, већ да се висина увећања плате по основу сменског рада и остала питања уређују општим актом. Око наведеног предлога није постигнута сагласност.
Синдикат управе Србије дао је више предлога за измене и допуне одредби члана 45. ПКУ и то:
- ставa 1. тачка 2) овог члана, према којој би запослени имао право на солидарну помоћ за случај набавке медицинско техничких помагала запосленог или члана његове уже породице, уместо досадашњих ортопедских помагала и апарата за рехабилитацију. С тим у вези прихваћен је наведени предлог; 
[bookmark: _GoBack]- ставa 1. тачке 5) према којој би запослени имао право на солидарну помоћ за случај набавке лекова, специјалистичке лекарске прегледе, хируршке интервенције и лабораторијске анализе, који нису обухваћени обавезним здравственим осигурањем за запосленог или члана уже породице. Представница МДУЛСа указала је да је ставом 11. истог члана прописано да запослени може да оствари право на солидарну помоћ, уколико право на ортопедска помагала, апарате за рехабилитацију, лекове и др. није остварио у складу са другим прописима из области обавезног социјалног осигурања, борачко-инвалидске заштите и другим прописима. Такође је истакла да треба узети у обзир члан 110. Закона о здравственом осигурању којим је утврђено која врста здравствених услуга се не обезбеђује у обавезном здравственом осигурању, односно не улази на терет обавезног здравственог осигурања. Предложено је да се тачка 5) не мења, а да се тражена измена подведе под тачку 1), коју треба преформулисати. Условно је усаглашено да се у тачки 1) дода да запослени има право на солидарну помоћ за „специјалистичке лекарске прегледе за лечење дуже и теже болести запосленог, за које се чека дуже од годину дана“, с тим да се чека коначни став МФ, који ће изнети на наредном састанку. Такође је потребно проверити које хируршке интервенције нису обухваћене обавезним здравственим осигурањем (осим естетских).
- предлог нове тачке 8а) која би се односила на солидарну помоћ запосленом за случај поласка детета у основну школу, средњу школу и на факултет – у висини просечне месечне зараде без пореза и доприноса у Републици Србији према последњем објављеном податку органа надлежног за послове статистике, у вези чега није постигнута сагласност;
- става 1. тачке 9) према којој би запослени у случају штете настале услед елементарних непогода или несрећним случајем, имао право на солидарну помоћ уколико штета није надокнађена из одговарајућег осигурања, односно од штетника, као и уколико је надокнађена у износу мањем у односу на стварно причињену штету. Представник МДУЛС-а указао је да је дискутабилно доказивање да је штета надокнађена у мањем износу у односу на стварну штету, јер би то значило да запослени мора са одлуком суда да се обрати за солидарну помоћ, као и утврђивање вредности ствари уколико она није осигурана. С тим у вези није прихваћен наведени предлог;
- предлог нове тачке 11) према којој би запослена имала право на солидарну помоћ за вантелесну оплодњу – највише до три просечне месечне зараде у Републици Србији према последњем објављеном податку органа надлежног за послове статистике, а на основу уредне документације. Представница МФ предложила је формулацију према којој би запослена имала право на солидарну помоћ за вантелесну оплодњу – у висини просечне месечне зараде у РС према последњем објављеном податку органа надлежног за послове статистике, на основу уредне документације, под условом да запослена испуњава критеријуме прописане законом и да је исцрпела све могућности остваривања овог права у поступку код Републичког фонда за здравствено осигурање и локалне власти. Учесници су предложили да се из наведене формулације бришу речи „под условом да запослена испуњава критеријуме прописане законом“, о чему ће МФ изнети свој став на следећем састанку. Такође потребно је додатно консултовати и Упутство за спровођење лечења неплодности поступцима биомедицински потпомогнутог оплођења (БМПО) на сајту РФЗО, којим су утврђени критеријуми за укључивање у лечење неплодности.
- предлог нове тачке 12) према којој би запослени имао право на наканаду трошкова за пружене здравствене услуге које је запослени сносио (финансирао) из сопствених средстава (прегледи, магнетне резонанце, скенери, анализе ради постављања дијагнозе и др) – до висине просечне месечне зараде без пореза и доприноса у Републици Србији према последњем објављеном податку органа надлежног за послове статистике. С тим у вези усаглашено је да наведени предлог буде подведен под тачку 1), која ће бити преформулисана;
- предлог за додатно прецизирање одредбе става 3. којим су дефинисани изузеци везани за остваривање права на солидарну помоћ и која гласи: „Право из става 1. овог члана запослени не остварује за чланове уже породице који остварују примања из радног односа, односно по основу рада у тренутку подношења захтева, односно који примају новчану накнаду за туђу негу и помоћ или примају пензију која је већа од најнижег износа пензије.“ С тим у вези представници синдиката су става да ову одредбу треба брисати и да не треба ограничавати остваривање овог права. Представница МФ сматра да одредбу не треба брисати, већ је потребно преформулисати, брисати део који се односи на новчану накнаду за туђу негу и помоћ, да се за солидарну помоћ за случај смрти члана уже породице који је корисник пензије повећа износ пензије коју је примао нпр. до висине просечне нето зараде у Републици Србији, а за члана уже породице који остварује примања из радног односа, односно по основу рада омогућити запосленом остваривање права на солидарну помоћ, само ако то право/помоћ члан уже породице није остварио код послодавца код кога ради. Договорено је да ће се нова формулација доставити МФ, како би на следећем састанку изнели свој став;
У вези права на јубиларну награду (члана 46. ПКУ), дат је предлог да се јубиларна награда исплаћује на пет година, у висини месечне просечне бруто зараде и према којима би увећање за сваку наредну годину износило 50% уместо досадашњих 30%. Такође је предложено да запослени има право на јубиларну награду за 45 година рада у радном односу, уколико је до остваривања права на пензију остало више од једне године. У погледу наведених предлога није постигнута сагласност, имајући у виду велике финансијске ефекте. 
У вези предложених измена у члану 46. став 2. ПКУ, према коме би се у услов за стицање права на јубиларну награду рачунао и период проведен у радном односу у школама и предшколским установама, није постигнута сагласност.
Поводом предложене измене члана 47. ПКУ, који се односи на накнаду трошкова за долазак и одлазак са рада, представница МДУЛС-а је изнела предлог формулисања наведене одредбе: „Запослени који је радио краће од пуног месеца има право на накнаду трошкова превоза у висини цене месечне, односно полумесечне претплатне карте у градском, приградском, односно међуградском саобраћају, која обухвата дане када је долазио на посао или право на накнаду трошкова превоза у висини цене дневних карата за дане када је долазио на посао, у зависности од тога шта је повољније за послодавца.“ У вези наведеног предлога, постигнута је начелна сагласност.
Синдикат је дао предлог за измене члана 48. ПКУ, према коме би запослени имао право на топли оброк у висини 15% минималне зараде у РС и регрес за коришћење годишњег одмора у висини просечне зараде у РС. С тим у вези представница МФ истакла је да ће се, ако буде било потребе, изменити закон, где ће се издвојити из коефицијента топли оброк и регрес и износ утврдити законом. Представница Синдиката правосуђа изнела је чињеницу да према Закону о платама државних службеника и намештеника у коефицијенту није садржан топли оброк и регрес. Напоменула је да државни органи нису јавне службе и да је према наведеном Закону који се примењује у државним органима (државна управа, правосуђе и др. државни органи) у завршним одредбама предвиђено да се на државне службенике и намештенике не примењује Закон о платама у државним органима и јавним службама и Уредба о коефицијентима. Закон о платама државних службеника и намештеника „ћути“ у вези топлог оброка и регреса, а прописује да основну плату чини основица за обрачун чију висину прописује Влада и коефицијент. Такође је указала да су запослени у државним органима до 2001. године имали право на топли оброк и регрес према Уредби која је била донета у складу са Законом о радним односима у државним органима и према којој је топли оброк износио18,8% а регрес је био 75% просечне зараде. Поред тога је истакла да се Закон о раду односи и на запослене у државним органима и према коме запослени имају право на топли оброк и регрес и сматра да ПКУ треба да буде повољнији за запосленог, те инсистира на наведеној измени, односно да се утврди висина топлог оброка и регреса. Представница МФ је указала да ће се висина топлог оброка и регреса утврђивати за све, а не само за државне органе у ПКУ. Такође средства за плате су ограничена, те да било каква увећања мимо планираних доводе у питање укупне расходе за запослене (члан 27е Закона о буџетском систему), као и да се наведено питање може узети у обзир само приликом утврђивања следећег увећања основице.  
Поводом предложене измене члана 49. став 3. ПКУ, према којој би послодавац био у обавези да обезбеди запосленим женама за Дан жена – 8. март поклон у вредности која је предвиђена ставом 1. овог члана, није постигнута сагласност.
	Синдикат управе Србије предложио је брисање става 4. члана 52 ПКУ, према коме државни службеници са најнижом оценом остају нераспоређени у складу са законом, односно намештеницима са најлошије оствареним резултатима рада отказује се уговор о раду, а као објашњење истичу да се у пракси дешава да се запослени не оцењују реално, односно да су оцењени нижом оценом од реалног радног учинка, па су овим ставом додатно угрожени. Представница МДУЛС-а истакла је да ово министарство није сагласно са предложеном изменом.
Поводом предложене измене члана 56. ПКУ, према којој би се државном службенику коме престане радни однос због протека два месеца откад је постао нераспоређен и намештенику коме је отказан уговор о раду јер не постоји ниједно радно место на које може бити премештен или распоређен, исплаћивала отпремнина за сваку навршену годину рада у радном односу код последњег послодавца у висини његов плате, уместо у висини трећине његове плате, представница МДУЛС истакла је да наведена измена не може да се пропише ПКУ-ом, већ је потребно поднети иницијативу за измену Уредбе о накнади трошкова и отпремнини државних службеника и намештеника, којом је прописана висина отпремнине.
У вези предлога допуне члана 72. ПКУ новим ставом 3а, према коме би послодавац био дужан да овлашћеном представнику репрезентативног синдиката у установи, који припада репрезентативном синдикату потписнику овог уговора, исплати увећану месечну плату у висини од 12%, није постигнута сагласност.
Поводом предложених допуна члана 80 ПКУ, према којима би се овај уговор примењивао 6 месеци од дана његовог истека, уколико се по његовом истеку не продужи, као и да би се овај уговор примењивао на запослене у државним органима који су чланови синдиката потписника овог уговора, није постигнута сагласност.
На крају састанка договорено је да ће о термину наредног састанака сви учесници бити благовремено обавештени.

 
Записник сачињен 28. марта 2023. године, 
у Министарству државне управе и локалне самоуправе


